РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 112-1725/23-1

12. октобар 2023. године

Б е о г р а д

На основу члана 27к став 9, у вези стaва 3. истог члана Закона о буџетском систему (''Службени гласник РС'', br.) и члана 65. став 3. Пословника Народне скупштине („Службени гласник РС“, број 20/12 – Пречишћени текст), Одбор за административно-буџетска и мандатно-имунитетска питања је, на 32. седници одржаној 12. октобра 2023. године, разматрио захтев Агенције за енергетику Републике Србије (21 Број: 112-1725/23 од 12. септембра 2023. године) и донео

О Д Л У К У

о давању сагласности Агенцији за енергетику Републике Србије за заснивање радног односа са новим лицима

 1. Даје се сагласност Агенцији за енергетику Републике Србије за заснивање радног односа на неодређено време са четири нова лица и то:

- дипломирани правник - приправник;

- дипломирани правник;

- дипломирани економиста;

- дипломирани инжењер.

2. Давање сагласности за заснивање радног односа за лица из тачке 1. ове одлуке, условљено је постојањем одговарајућих финансијских средстава за исплату плата са припадајућим порезима и доприносима, у складу са Финансијским планом Агенције за енергетику за 2023. годину и Одлуком о ребалансу Финансијског плана Агенције за енергетику за 2023. годину, на које је Народна скупштина дала сагласност („Службени гласник РС“, број 142/22 и 35/23).

3. Ову одлуку доставити Агенцији за енергетику Републике Србије на даље поступање.

 4. Ова одлука ступа на снагу даном доношења.

 ПРЕДСЕДНИК ОДБОРА

 Миленко Јованов

О б р а з л о ж е њ е

Агенција за енергетику Републике Србије је 12. септембра 2023. године, поднела Одбору за административно-буџетска и мандатно-имунитетска питања захтев за добијање сагласности за заснивање радног односа на неодређено време са дипломираним правником, у својству приправника и дипломираним правником, дипломираним економистом и дипломираним инжењером, са искуством.

 У захтеву је наведено да је потреба за запошљавањем нових лица настала из разлога што је у току 2022. и 2023. године дошло до споразумног раскида радног односа са два исзвршиоца, једног дипломираног правника – приправника и једног дипломираног правника са искуством, да је један дипломирани еконoмиста са искуством пензионисан, па је неопходно да се за обављање њихових послова обезбеде нови извршиоци, као и да повећан обима послова изискује да се у радни однос на неодређено време прими и један дипломирани инжењер са искуством.

Одредбом члана 27 к. став 9. Закона о буџетском систему („Службени гласник РС“, број 149/20) прописано је да се о заснивању радног односа на неодређено време и радног односа на одређено време у својству приправника изнад процента из наведеног става 1. овог члана у службама Народне скупштине, Заштитника грађана, Повереника за заштиту равноправности, Државне ревизорске институције, Повереника за информације од јавног значаја и заштиту података о личности, Агенције за спречавање корупције, Комисије за контролу државне помоћи, Републичке комисије за заштиту права у поступцима јавних набавки, Комисије за заштиту конкуренције, Комисије за хартије од вредности, Фискалног савета, Регулаторног тела за електронске медије и Агенције за енергетику Републике Србије, као и о томе да укупан број запослених, односно радно ангажованих из става 4. наведеног члана код тих корисника буде већи од процента, односно броја из ст. 4. и 6. одлучује одбор Народне скупштине надлежан за административно-буџетска питања.

 Ставом 3. предметног члана је предвиђено да се запошљавања из става 1. и 2. предметног члана, може реализовати уколико корисник јавних средстава има обезбеђена средства за плате, односно зараде, са припадајућим порезом и доприносима за незапослене, као и под условима у складу са процедурама предвиђеним посебним прописима.

Одбор је, ценећи поднети захтев, на основу овлашћења из члана 27 к. став 9, у вези са ставом 3. истог члана Закона о буџетском систему, дао тражену сагласност Агенцији за енергетику Републике Србије за заснивање радног односа на неодређено време, са четворо нових лица, према структури из захтева, с тим да је запошљавање условљено постојањем одговарајућих финансијских средстава за исплату плата, са припадајућим порезима и доприносима у складу са Финансијским планом Агенције за енергетику за 2023. годину и Одлуком о ребалансу Финансијског плана Агенције за енергетику за 2023. годину, на које је Народна скупштина дала сагласност („Службени гласник РС“, број 142/22 и 35/23).